text: ফিরে আসছে পাণ্ডব গোয়েন্দা « বেঙ্গল টাইমস্ - সময়ের থেকে এগিয়ে
  গত শতাব্দীর আটের দশক এবং নয়ের দশকের গোড়ার দিকে যাদের কৈশোর কেটেছে, তাদের জন্য সুখবর। সেই সময়ের জনপ্রিয় গোয়েন্দা কাহিনী আবার ফিরে আসছে সংবাদ মাধ্যমে। ফিরিয়ে আনছে সাপ্তাহিক বর্তমান। আগামী ১১ মার্চ থেকে সাপ্তাহিক বর্তমান পত্রিকায় ধারাবাহিকভাবে প্রকাশিত হবে ষষ্ঠীপদ চট্টোপাধ্যায়ের লেখা এই জনপ্রিয় গোয়েন্দা কাহিনী।
  বাবলু, বিলু, ভোম্বল, বাচ্চু, বিচ্চু। এবং তাদের কানা কুকুর পঞ্চুর অ্যাডভেঞ্চার কাহিনী প্রথমে প্রকাশিত হত শুকতারা পত্রিকায়। বই আকারে প্রকাশ করত দেব সাহিত্য কুটির। পরবর্তীকালে পূজাবার্ষিকী আনন্দমেলাতেও কয়েকবার পাণ্ডব গোয়েন্দার কাহিনী প্রকাশিত হয়েছে। কিন্তু সময়ের সঙ্গে সঙ্গে পাণ্ডব গোয়েন্দার প্রকাশ বন্ধ হয়ে যায়। নতুন প্রজন্মের সঙ্গে বাবলু, পঞ্চুদের পরিচয় নেই বললেই চলে। দীর্ঘদিন বন্ধ থাকার পর ২০১৬–‌র পূজাবার্ষিকী বর্তমানে আবার পাণ্ডব গোয়েন্দা প্রকাশিত হয়েছিল। আর এবার নিয়মিতভাবে তা প্রকাশিত হবে সাপ্তাহিক বর্তমানে।
  সাপ্তাহিক বর্তমানের এখনকার সম্পাদক জয়ন্ত দে নিজে সাহিত্যিক। তাঁর হাত ধরেই বর্তমানের সঙ্গে ষষ্ঠীপদ চট্টোপাধ্যায়ের সম্পর্ক দৃঢ় হচ্ছে। সাপ্তাহিক বর্তমানের গত সংখ্যার প্রচ্ছদকাহিনীও ষষ্ঠীপদবাবুই লিখেছিলেন। এরপর পাণ্ডব গোয়েন্দা ধারাবাহিকভাবে প্রকাশিত হলে অল্পবয়সী পাঠকদের মধ্যে সাপ্তাহিক বর্তমানের জনপ্রিয়তা বাড়বে বলে আশা করা যায়।
  নতুন ধারাবাহিকে পাণ্ডব গোয়েন্দারা রামায়ণে বর্ণিত গন্ধমাদন পর্বত অভিযানে যাবে। জানা যাচ্ছে, কৈশোরের গন্ডি পেরিয়ে তারা এখন বেশ বড় হয়ে গিয়েছে। আধুনিক প্রযুক্তির পাশাপাশি আধুনিক অস্ত্রসস্ত্রও ব্যবহার করছে। এখন শুধু দেখার, আধুনিক প্রজন্মের কাছে এই আধুনিক পাণ্ডব গোয়েন্দা কতটা সাড়া ফেলতে পারে।